Er du bruger af de nye el-løbehjul med den røde farve i København?

Så har dit navn, mailadresse og telefonnummer muligvis ligget frit tilgængeligt på internettet. Det afslører det tyske medie Bayerischer Rundfunk.

Der er tale om lækket data fra 460.000 brugere af el-løbehjulene, der kan lejes i flere europæiske lande - heriblandt Danmark. Kreditkortoplysninger var ikke en del af lækket.

Ifølge Bayerischer Rundfunk blev sikkerhedshullet hos Voi lukket et par timer efter, at mediet kontaktede det svenske firma.

- Fejlen blev straks rettet, og vi har forbedret vores sikkerhedsstandarder, så det ikke sker igen, skriver Vois pressechef, Caroline Hjelm, i en mail til DR Nyheder og oplyser samtidig, at det svenske datatilsyn er informeret om sagen.

Uklarhed om forsikring

De nye el-løbehjul har været genstand for en del opmærksomhed, siden de blev frigivet i en forsøgsordning ved årsskiftet.

Senest var det uklart, om det tyske firma Tier, der også opererer i København, havde den lovpligtige ansvarsforsikring til deres brugere.

Efter flere dages tavshed fremviste Tier pludselig dokumentation for en forsikring.

Kritikere af el-løbehjulene peger på, at de svækker trafiksikkerheden. Det har transportminister Ole Birk Olesen (LA) ad flere omgange afvist.